**Cocoşul şi vulpoiul**

*La Fontaine*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Într-un copac, pe-o creangă, sta un cocoş de pază.

Era bătrân cocoşul şi-avea o minte trează.

– Prietene – cu dulce glas, i se-adresează un vulpoi –

Te-nştiinţez că de acum nicicând nu vom mai fi-n război.

E pace generală –

Şi poţi, fără-ndoială,

Să vii să te sărut.

Te-aştept să-mi faci plăcerea chiar în acest minut,

Căci douăzeci de poşte am azi de străbătut.

Ai tăi şi tu, de bună seamă,

Vă veţi vedea de treburi, fără teamă.

Din partea noastră-a tuturor – tot sprijinul, ca de la fraţi.

Puteţi din astă-seară în voie să jucaţi.

Deci, vino să primeşti

Sărutul dragostei frăţeşti.

– Amicul meu, cocoşu-i spune, să ştii că pentru mine

Nu cred că este

O mult mai bună veste

Decât e cea a unei păci depline

Şi-s bucuros s-o aflu de la tine.

Dar, iată, că zăresc venind încoace pe cărare

Doi câini de vânătoare.

Mai mult ca sigur este

Că-s curieri şi-aduc aceeaşi veste.

Aleargă şi-ntr-o clipă au să ajungă-aici;

Cobor ca, împreună, să fim cu toţi amici.

– Adio, mă grăbesc, vulpoiul îi vorbi.

Am de parcurs drum lung. Rămâne-n altă zi

Succesul să-l cinstim. Să fie sigur, a fugit,

De stratagema sa nemulţumit.

Râzând, cocoşul cel bătrân şi-a zis, deplin satisfăcut:

„Să poţi să-nşeli pe-nşelător, de două ori e mai plăcut!”